Problemet e pakicave në Kosovë kërkojnë zbatim të ligjeve dhe vullnet të mirë  
Komisioneri i Lartë i OSBE-së për të drejtat e pakicave, Knut Vollebaek foli të martën para Komisionit të Helsinkit
Ndër të gjitha sfidat me të cilat përballet Kosova, por edhe komuniteti ndërkombëtar, pas pavarësisë, ndoshta më e mprehta është gjendja e pakicave. Ndërsa plani Ahtisaari i garanton të drejtat e tyre, zbatimi mbetet kyçi i suksesit. Pikërisht këto probeme ishin në qendër të një seance të Komisionit amerikan për Sigurimin dhe Bashkëpunimin në Evropë, ose komisioni i Helsinkit. Komisioni kishte ftuar për të dëshmuar të martën Komisionerin e Lartë të OSBE-së për të drejtat e pakicave, Knut Vollebaek. Që gjendja e pakicave në Kosovë ka nevojë për përmirësime të thella, për këtë thuajse të gjithë janë dakord. Komisioneri i Lartë i OSBE-së për pakicat, Knut Vollebaek thotë se arsyet përfshijnë që nga gjendja e vështirë ekonomike, mungesa e burimeve, si edhe mungesa e vullnetit të mirë mes komuniteteve. Në Prishtinë Bexhet Shala, i Këshillit për Mbrojtjen e të Drejtave të Njeriut, thotë se çdo pjesëtar i pakicave që do të integrohet nuk ka pengesa. Ai thotë se mbrojtja e të drejtave të pakicave shfrytëzohet për qëllime politike. Natasha Kandiç, e Fondacionit për të Drejtën Humanitare me qendër në Beograd thotë se serbët në Kosovë ndjehen më të sigurt, megjithatë duhet bërë më shumë për punësimin e tyre në ndërmarrjet publike dhe në mësimin e gjuhës shqipe. Po ashtu zonja Kandiç thotë se serbët që janë kthyer kanë qasje në institucionet e Kosovës. Kryetari i Komisionit të Helsinkit Alcee Hastings,htoi se mbetet akoma për t’u provuar se sa serioz është angazhimi i autoriteteve kosovare për të garantuar të drejtat e të gjitha pakicave. Komisioneri Vollaebek tha se përveç problemeve të tjera duhen përcaktuar më qartë detyrat e Ministrisë për Komunitetet dhe Kthimin drejtuar nga një serb dhe zyrës së Kryeministrit për Çështjet e Komuniteteve. Zoti Vollebaek tha se Shtetet e Bashkuara dhe vendet e tjera duhet të vazhdojnë të përdorin ndikimin e tyre me të gjitha palët në Kosovë.